b'\n_START_ARTICLE_\nHans Scheele\n_START_SECTION_\nKariera\n_START_PARAGRAPH_\nScheele je bil specialist za tek na 400 m z ovirami. V tej disciplini je na Evropskem prvenstvu 1934 v Torinu tudi osvojil zlato medaljo, ki ji je dodal \xc5\xa1e zlato v \xc5\xa1tafetni preizku\xc5\xa1nji 4x400 m. Nem\xc5\xa1ka \xc5\xa1tafeta je tedaj v postavi Helmut Hamann, Scheele, Harry Voigt in Adolf Metzner slavila s \xc4\x8dasom 3:14.1, s sekundo in pol prednosti pred drugouvr\xc5\xa1\xc4\x8deno francosko \xc5\xa1tafeto. Uspehi na Evropskem prvenstvu so Scheeleju prinesli nastop na doma\xc4\x8dih Poletnih olimpijskih igrah 1936 v Berlinu, kjer pa je v teku na 400 m z ovirami izpadel \xc5\xbee v kvalifikacijah._NEWLINE_Scheele je v letih 1934, 1935 in 1936 postal nem\xc5\xa1ki dr\xc5\xbeavni prvak v teku na 400 m z ovirami. V letih 1933 in 1937 je v isti disciplini na dr\xc5\xbeavnem prvenstvu zasedel drugo mesto, medtem ko je bil leta 1932 tretji. Leta 1940 je na dr\xc5\xbeavnem prvenstvu sodeloval v teku na 110 m z ovirami in presenetljivo zasedel tretje mesto._NEWLINE_V svojem najuspe\xc5\xa1nej\xc5\xa1em letu, leta 1934, je dvakrat popravil dr\xc5\xbeavni rekord na 400 m z ovirami, na 53.2, dr\xc5\xbeavni rekord pa mu je uspelo popraviti tudi v \xc5\xa1tafeti 4x400 m, na 3:14.1.\n_START_SECTION_\nSmrt\n_START_PARAGRAPH_\nScheeleja so ob izbruhu druge svetovne vojne vpoklicali v vojsko. Leta 1941 je tako sodeloval pri invaziji sil osi na Sovjetsko zvezo (operacija Barbarossa) in na obmo\xc4\x8dju dana\xc5\xa1nje Belorusije izgubil \xc5\xbeivljenje.'